
A lipid raft károsító myriocin tumorellenes és fájdalomcsillapító hatásának vizsgálata osteosarcoma egérmodelljében

Az elsődleges érzőideg-végződések membránjainak lipid raft régióiban elhelyezkedő Tranziens Receptor Potenciál (TRP) Vanilloid 1 és Ankyrin 1 receptorok számos nehezen kezelhető, krónikus tumoros fájdalom patamechanizmusában játszanak fontos szerepet. Kutatócsoportunk leírta, hogy ezen mikrodomének szerkezetének megbontásán keresztül – pl. a szfingolipidek felépülését gátló myriocinnel - csökkenthető a TRP ioncsatornák aktivitása in vitro és in vivo egérmodellekben. Emellett a myriocin tumorellenes hatását is leírták egér melanoma modellben, ezért célul tűztük ki a myriocin komplex tumorellenes és fájdalomcsillapító hatásainak vizsgálatát osteosarcoma egérmodelljében.
Hím Balb/c egerek jobb tibiájába K7M2 egér osteosarcoma sejteket (tumor-injektált csoport), kontroll esetben steril PBS-t injektáltunk (álműtött csoport). Huszonnyolc napon keresztül vizsgáltuk a tumor növekedését a mediolateralis és anteroposterior térdátmérők digitális mikrométerrel történő monitorozásával, a talp nyomásérzékenységét dinamikus plantaris eszteziométerrel, valamint a spontán végtagterhelést Bioseb készülékkel. A tumoros csoportokat intraperitonealisan kezeltük kétnaponta 1 mg/kg myriocinnel vagy oldószerrel.
A 28 napos kísérleti modellünkben a 7. naptól kezdődően a tumor injektált csoportokban szignifikáns hiperalgézia alakult ki, emelkedett az érintési érzékenység. A hiperalgézia szignifikánsan, körülbelül 20%-al csökkent a 19. és a 23. nap után a myriocin-kezelt csoportban, összehasonlítva a oldószeres kontrollcsoporttal. A térdátmérő értékek folyamatos növekedést mutattak a tumor-injektált csoportokban az álműtött csoporthoz képest. A kísérlet végére közel megduplázódott a kiindulási térdátmérő értéke, azonban a myriocin kezelést ezt nem befolyásolta. A spontán végtagterhelési vizsgálatokból megállapítható, hogy a tumor-injektált állatok az idő előrehaladtával kevésbé használták a műtött lábukat, melyen a myriocin sem segített.
A szisztémás myriocin kezelés, feltehetően az érzőideg-végződések lipid raftjainak megbontásával szignifikáns fájdalomcsillapító hatást eredményezett a vizsgálat késői periódusában. A tumornövekedésre nem volt hatással. 



